
V Tržiču nastaja inovacijsko središče za razvoj podnebnih tehnologij
Nekdanja tekstilna tovarna BPT v Tržiču se razvija v inovacijsko središče in živi laboratorij za razvoj in testiranje podnebnih tehnologij Pure Power NOW. V njem bodo podjetja in start-upi nove rešitve lahko preizkušali na dejanski energetski infrastrukturi. Srečanje Poganjamo inovacije, ki je povezalo predstavnike gospodarstva, raziskovalnega okolja, investitorjev in države, je v ospredje postavilo naslednji korak razvoja Pure Power NOW in povezovanje z globalno inovacijsko platformo Plug and Play. Prve pilotske projekte v središču načrtujejo v letu 2027.
Od industrijske dediščine do razvojnega okolja
Središče Pure Power NOW je zasnovano kot okolje, ki povezuje podjetja, start-upe, raziskovalce, investitorje in druge akterje pri razvoju rešitev za energetski prehod. Njegova posebnost je možnost preizkušanja tehnologij v realnih razmerah: na območju BPT je 20 objektov povezanih v 20-kilovoltno omrežje, ki vključuje 3,9 MW hidroproizvodnje, v razvoj pa se vključujejo tudi sončne elektrarne, nova transformatorska postaja in načrtovana baterija z močjo enega megavata. 
»Pomen današnjega dogodka je v povezovanju dveh zgodb – na eni strani BPT z bogato industrijsko dediščino, na drugi pa Pure Power NOW kot nova razvojna zgodba, usmerjena v energijo, tehnologije in prihodnost. Pure Power NOW ni pomemben le za BPT in Tržič, temveč predstavlja tudi primer, kako lahko industrijska dediščina postane temelj za nove razvojne priložnosti. BPT ima svojo bogato zgodovino, Pure Power NOW odpira novo poglavje. Povezovanje s platformo Plug and Play zato predstavlja pomembno mednarodno potrditev projekta Pure Power NOW in kaže, da se lahko tudi iz Slovenije vključujemo v mednarodne inovacijske mreže ter slovenske razvojne ambicije uspešno povezujemo z globalnim okoljem,« je uvodoma poudaril državni sekretar na Ministrstvu za gospodarstvo, delo in šport mag. Leon Korošec.

Lokalna infrastruktura, globalna mreža Plug and Play 
Prav povezava med realnim testnim okoljem in globalnim inovacijskim ekosistemom je bila osrednja tema dogodka. Plug and Play je ena vodilnih globalnih inovacijskih platform, ki povezuje več kot 550 korporacij, ima v svoji globalni podatkovni zbirki več kot 100.000 startupov ter deluje na več kot 60 lokacijah po svetu. Njihov model temelji na povezovanju startupov, podjetij, investitorjev in drugih partnerjev ter razvoju inovacijskih programov.
»Pure Power NOW prinaša prostor in dokaz, da je mogoče industrijsko dediščino preoblikovati v novo razvojno okolje za energetiko in podnebne tehnologije. Plug and Play k temu dodaja globalno mrežo in način, kako inovacije povezati s pravimi partnerji. Prav kombinacija realnega testnega okolja in globalnega inovacijskega ekosistema lahko ustvari pogoje, v katerih se dobre ideje hitreje razvijejo in preverijo v praksi,« je izpostavil dr. Philipp Gneiting, partner in izvršni direktor pri Plug and Play.

Testiranje inovacij v realnih razmerah
Slovenija ima za razvoj takšnih rešitev pomembno raziskovalno in razvojno osnovo. Po končnih podatkih SURS-a je leta 2024 za raziskave in razvoj namenila 1,44 milijarde evrov oz. 2,1 % BDP, pri čemer je 69 % izdatkov nastalo v poslovnem sektorju. Za razvoj zelenih tehnologij je bilo namenjenih 78 milijonov evrov, med pomembnejšimi področji razvoja pa so bile tehnologije shranjevanja električne energije in toplote ter baterije.
Prav vprašanje, kako to znanje in tehnologije hitreje prenesti iz razvoja v prakso, ostaja eden od izzivov slovenskega inovacijskega okolja. Evropska komisija v letošnjem poročilu o Sloveniji opozarja na težave pri prenosu raziskovalnih dosežkov v uspešne proizvode ter na koncentracijo inovacijske dejavnosti v osrednji Sloveniji. Pure Power NOW želi na ta izziv odgovoriti z okoljem, kjer je mogoče nove tehnologije povezati s podjetji, jih razvijati in preizkusiti v realnih razmerah.

Od industrijske dediščine do nove razvojne zgodbe Tržiča
Korenine BPT segajo v leto 1885, njegova energetska zgodba pa v leto 1904, ko je bila na Mošeniku v Tržiču zgrajena prva hidroelektrarna. Danes na območju še vedno delujejo štiri hidroelektrarne, nekdanji industrijski objekti pa dobivajo nove vsebine. 
»Pure Power NOW je rezultat tega, kar nastane, ko združimo naši dve obstoječi dejavnosti – energetiko in prostor – v eno delujoče okolje. Verjamemo, da lahko tako industrijska dediščina dobi novo razvojno funkcijo in postane prostor, kjer se podnebne tehnologije ne le razvijajo, temveč tudi preizkusijo v dejanskih razmerah,« je povedala Sabina Gros, direktorica družbe BPT in soustanoviteljica Pure Power NOW. 
S tem nekdanji industrijski kompleks dobiva novo razvojno funkcijo: postaja prostor, kjer se slovensko znanje, podjetništvo in raziskave povezujejo z mednarodnimi inovacijskimi mrežami, konkretni razvojni izzivi pa z infrastrukturo za njihovo testiranje. Prvi pilotski projekti so predvideni v letu 2027.
:::::::::

O BPT d.o.o.
BPT je družinsko podjetje, katerega korenine segajo v leto 1885, ko je v Tržiču delovala Bombažna predilnica in tkalnica. Z industrijsko dediščino je tesno povezana tudi energetska zgodba podjetja – prva hidroelektrarna na Mošeniku je bila zgrajena leta 1904. Danes na območju še vedno delujejo štiri hidroelektrarne, podjetje pa razvija in oživlja nekdanje industrijske objekte na območju BPT. S povezovanjem energetike, tehnologije, nepremičnin in razvoja novih vsebin podjetje zgodovinskemu območju daje novo razvojno funkcijo.

O Pure Power NOW 
Pure Power NOW je inovacijsko središče za razvoj in testiranje podnebnih in energetskih tehnologij, ki nastaja na območju nekdanje BPT v Tržiču. Temelji na delujoči energetski infrastrukturi in realnem industrijskem okolju, v katerem lahko podjetja in start-upi nove rešitve razvijajo, preizkušajo in preverjajo v praksi. Pure Power NOW povezuje podjetja, startupe, raziskovalce, investitorje in druge deležnike ter želi lokalno znanje in infrastrukturo povezati z mednarodnim inovacijskim okoljem.

